มักซ์ แฟร์สตัปเปิน

| มักซ์ แฟร์สตัปเปิน |
| --- | --- |
แฟร์สตัปเปินที่ดัตช์กรังด์ปรีซ์ 2024
เกิด: มักซ์ เอมีลียัน แฟร์สตัปเปิน  (1997-09-30) 30 กันยายน ค.ศ. 1997 (27 ปี) ฮัสเซิลต์ แฟลนเดอส์ เบลเยียม
คู่รัก: เคลลี ปีเก (2020–ปัจจุบัน)
บิดามารดา: ยอส แฟร์สตัปเปิน (บิดา) ซอฟี เกิมเปิน (มารดา)
รางวัล: รายชื่อเต็ม

ฟอร์มูลาวันชิงแชมป์โลก
สัญชาติ:  ดัตช์
ทีมในปี 2025: เรดบูลเรซซิง-ฮอนด้า อาร์บีพีที
หมายเลขรถ: 33 1 (2022–ปัจจุบัน)
แข่ง: 210 (ออกตัว 210)
ชนะเลิศ: 4 (2021, 2022, 2023, 2024)
ชนะ: 63
โพเดียม: 113
คะแนน: 3041.5
ตำแหน่งโพล: 40
ทำรอบได้เร็วที่สุด: 33
แข่งครั้งแรก: ออสเตรเลียนกรังด์ปรีซ์ 2015
ชนะครั้งแรก: สเปนิชกรังด์ปรีซ์ 2016
ชนะครั้งล่าสุด: กาตาร์กรังด์ปรีซ์ 2024
แข่งครั้งล่าสุด: ออสเตรเลียนกรังด์ปรีซ์ 2025
อันดับในปี 2024: 1 (437 คะแนน)
รายการที่แล้ว
2014: เอฟไอเอ เอฟ3 ยุโรป
 
เว็บไซต์: verstappen.com
ลายมือชื่อ

มักซ์ เอมีลียัน แฟร์สตัปเปิน (ดัตช์: Max Emilian Verstappen, ออกเสียง: [ˈmɑks fɛrˈstɑpə(n)]; เกิด 30 กันยายน ค.ศ. 1997) เป็นนักแข่งรถชาวดัชต์และเบลเยียม ปัจจุบันแข่งรถภายใต้ธงชาติเนเธอร์แลนด์ในการแข่งขันฟอร์มูลาวันให้แก่เรดบูลเรซซิง แฟร์สตัปเปินได้ตำแหน่งแชมป์โลกฟอร์มูลาวันประเภทนักขับถึง 4 ครั้งติดต่อกันตั้งแต่ฤดูกาล 2021 ถึง 2024 กับเรดบูล และคว้าชัยชนะมาได้ 63 กรังด์ปรีซ์ตลอด 10 ฤดูกาลแข่งขัน
แฟร์สตัปเปินเกิดที่เมืองฮัสเซิลต์ และเติบโตที่เมืองมาไซก์ โดยเขาเป็นบุตรของอดีตนักแข่งรถฟอร์มูลาวันชาวดัตช์ ยอส แฟร์สตัปเปิน และอดีตนักแข่งรถโกคาร์ตชาวเบลเยียม ซอฟี เกิมเปิน หลังจากอาชีพนักแข่งรถโกคาร์ตที่ประสบความสำเร็จ ซึ่งมาถึงจุดสูงสุดในฤดูกาล 2013 แห่งการทำลายสถิติของเขา แฟร์สตัปเปินได้เลื่อนขั้นสู่รายการแข่งขันฟอร์มูลาระดับรอง และเข้าแข่งขันโดยตรงในเอฟไอเอฟอร์มูลา 3 ชิงแชมป์ยุโรป โดยแฟร์สตัปเปินได้ทำลายสถิติหลายรายการ ระหว่างที่ขึ้นถึงอันดับสามในการชิงแชมป์ในฤดูกาลแรกของเขากับฟันอาเมอร์สโฟร์ต แฟร์สตัปเปินได้เข้าเป็นสมาชิกของเรดบูลจูเนียร์ทีม และทำสัญญากับโตโรรอสโซในฤดูกาล 2015 ขณะอายุ 17 ปี เขาจึงกลายเป็นนักแข่งรถที่อายุน้อยที่สุดในประวัติศาสตร์ฟอร์มูลาวัน ณ ออสเตรเลียนกรังด์ปรีซ์ ด้วยคะแนนผลงานที่สะสมอย่างต่อเนื่องจนจบฤดูกาลเปิดตัวของเขา แฟร์สตัปเปินรักษาที่นั่งสำหรับฤดูกาล 2016 ไว้ได้ ก่อนจะถูกเลื่อนขั้นเข้าสู่ทีมหลักอย่างเรดบูล หลังจากแข่งขันไปได้เพียงสี่รายการ ในฤดูกาลเปิดตัวกับเรดบูลขณะอายุ 18 ปีนั้น แฟร์สตัปเปินคว้าชัยชนะที่สเปนิชกรังด์ปรีซ์ และกลายเป็นนักแข่งรถที่อายุน้อยที่สุดที่ชนะในฟอร์มูลาวันกรังปรีซ์ แฟร์สตัปเปินสามารถคว้าชัยชนะจากการแข่งขันหลายรายการในฤดูกาล 2017 และ 2018 ก่อนที่จะจบอันดับสามในการแข่งขันชิงแชมป์โลกประเภทนักขับทั้งในฤดูกาล 2019 และ 2020 ด้วยเครื่องยนต์ฮอนด้า
แฟร์สตัปเปินคว้าแชมป์โลกครั้งแรกมาได้ หลังจากคว้าชัยชนะมาได้ 10 กรังด์ปรีซ์ตลอดฤดูกาล 2021 และขึ้นนำลูวิส แฮมิลตัน ในรอบสุดท้ายของการแข่งขันรายการสุดท้ายของฤดูกาล ทำให้เขาเป็นแชมป์โลกฟอร์มูลาวันประเภทนักขับคนแรกจากประเทศเนเธอร์แลนด์ และคนที่ 34 จากการแข่งขันโดยรวม แฟร์สตัปเปินคว้าแชมป์โลกอีกสองสมัยติดต่อกันในฤดูกาล 2022 และ 2023 โดยพลิกสถานการณ์จากที่มีคะแนนตามหลังสะสมสูงสุดในประวัติศาสตร์ฟอร์มูลาวันในฤดูกาลแรก และทำลายสถิติมากมายในทั้งสองฤดูกาล แฟร์สตัปเปินรักษาตำแหน่งแชมป์โลกสมัยที่สี่ติดต่อกันในฤดูกาล 2024 หลังจากชนะมาได้เก้ากรังด์ปรีซ์ รวมถึงผลงานการขับในสภาพอากาศชื้นที่ได้รับการชื่นชมอย่างกว้างขวางที่เซาเปาลู โดยเขากลายเป็นนักแข่งคนแรกที่คว้าตำแหน่งแชมป์โลกให้กับผู้ผลิตอันดับสามในรอบ 41 ปี
จากสถิติ ณ ออสเตรเลียนกรังด์ปรีซ์ 2025 แฟร์สตัปเปินมีผลงานชนะเลิศในการแข่งขัน 63 ครั้ง ได้ตำแหน่งโพล 40 ครั้ง ทำรอบได้เร็วที่สุด 33 ครั้ง และมีอันดับบนโพเดียม 113 ครั้งในการแข่งขันฟอร์มูลาวัน นอกจากแฟร์สตัปเปินจะเป็นผู้ชนะกรังปรีซ์ที่อายุน้อยที่สุดแล้ว เขายังครองสถิติฟอร์มูลาวันอีกหลายรายการ อาทิ นักแข่งที่มีชัยชนะมากที่สุดในฤดูกาลเดียว (19 ครั้ง) นักแข่งที่มีอันดับบนโพเดียมจนจบฤดูกาลมากที่สุด (21 ครั้ง) นักแข่งที่ได้ชัยชนะติดต่อกันมากที่สุด (10 ครั้งติดต่อกัน) และนักแข่งที่ได้ตำแหน่งโพลติดต่อกันมากที่สุด (8 ครั้ง ร่วมกับอาอีร์ตง เซนนา) แฟร์สตัปเปินจะยังคงอยู่กับเรดบูลอย่างน้อยจนสิ้นสุดฤดูกาล 2028 แฟร์สตัปเปินมีชื่อติดอยู่ในการจัดอันดับของนิตยสารไทม์ ฉบับ 2024 ให้เป็นหนึ่งใน 100 ผู้มีอิทธิพลที่สุดระดับโลก และได้รับพระราชทานเครื่องราชอิสริยาภรณ์ออเรนจ์-นัสเซา ชั้นเจ้าพนักงาน ใน ค.ศ. 2022